Foreningen Kvindelige Veteraner vil have Forsvaret til at lave en grundig undersøgelse af omfanget af seksuelle krænkelser i militæret.

Det sker, efter at foreningen gennem de sidste to år har fået omkring 100 henvendelser fra kvinder, der har følt sig krænket, mens de har været i Forsvaret.

Krænkelserne dækker over alt fra en sexistisk omgangstone til voldtægtsforsøg, som både kan være sket under udsendelse og i Danmark.

- Det går fra den "milde" grad; at opleve nedsættende bemærkninger på daglig basis, og der skal man huske på, at det altså kan være ret voldsomt. Især hvis man er udsendt, siger Marie Sihm, der er næstforkvinde i foreningen.

- Og så har vi de helt grelle tilfælde af både overgreb og voldtægtsforsøg.

Det er sådan lidt underliggende, at man skal kunne tåle lugten i bageriet, for ellers kan man smutte. MArie Sihm, næstformand, Foreningen for Kvindelige Veteraner

Ifølge næstforkvinden er det en del af den kultur, der er i Forsvaret.

- Det er sådan lidt underliggende, at man skal kunne tåle lugten i bageriet, for ellers kan man smutte, siger hun.

Tal kommer bag på forsvarschef

Antallet af henvendelser fra kvindelige soldater, som Foreningen for Kvindelige Veteraner kommer med nu, overrasker general og chef for Forsvaret, Bjørn Bisserup:

- Det er ikke det billede, vi har, når vi kigger på den undersøgelse, vi jævnligt laver i forbindelse med vores arbejdspladsvurdering, siger han og fortsætter:

- Det er klart, at hvis det forholder sig, som Foreningen for Kvindelige Veteraner siger her, så må vi kigge nærmere ind i det. Den uklarhed er ikke ønskværdig for nogen.

Læs også : Billeder af bryster og kønsdele: Sager om digitale krænkelser rammer nu også Forsvaret

I Forsvaret - såvel som på andre arbejdspladser - bliver der løbende lavet arbejdspladsvurderinger. I den seneste undersøgelse fra 2017 siger 98,9 procent af de adspurgte, at de ikke har oplevet uønsket seksuel opmærksomhed.

- Hvis der er eksempler på det i de løbende undersøgelser, Forsvaret laver, så har man handlepligt som ledelse i Forsvaret på alle niveauer, understreger forsvarschefen.

Hos Foreningen for Kvindelige Veteraner mener næstforkvinde Marie Sihms ikke, at de løbende arbejdspladsvurderinger giver et klart overblik over omfanget:

- Det er svært at få et billede af, hvad der sker, fordi uønsket seksuel opmærksomhed ikke bliver udpenslet i de her undersøgelser, så det er op til den enkelte at vurdere, hvad det er, siger hun.

Der er ikke nogen af henvendelserne til Foreningen for Kvindelige Veteraner, der er blevet anmeldt.

'Svært at tale om'

Mange af de kvinder, foreningen har været i kontakt med, er ellers glade for at være i Forsvaret, hvor de her seksuelle krænkelser forekommer sideløbende.

Der er ingen, der kan have en interesse i, at der er uklarhed om det her. For det er uacceptabelt. Bjørn Bisserup,general og chef for Forsvaret

- På mange måder føler de, at det er deres familie. De står i last og brast med kollegerne. De har været i krig sammen, og så samtidig sker disse overgreb, og det gør det enormt svært at tale om, siger Marie Sihm.

Hos Forsvaret er ønsket også, at flere kvinder vil melde sig til Forsvaret. Forsvaret skal være en tryg arbejdsplads - også for kvinder, siger forsvarschef Bjørn Bisserup:

- Der er ingen, der kan have en interesse i, at der er uklarhed om det her, for det er uacceptabelt. Vi har en nul-tolerance på det her område, både fordi det kræver almindelig anstændighed, men også fordi vi ønsker flere kvinder i Forsvaret.

Undersøgelse blandt norske soldater: Flere voldtægter

Tilbage i 2003 lavede Forsvaret en undersøgelse, hvor omfanget af krænkelser og seksuelle overgreb blev undersøgt.

Dengang sagde cirka hver tredje kvinde, at de havde oplevet kønskrænkende adfærd. Efterfølgende blev der sat forebyggende arbejde i gang i Forsvaret, oplyser forsvarschefen.

Siden er der ikke blevet lavet en lignende undersøgelse i det danske forsvar, men det har de gjort i Norge. Der er 8.805 norske soldater blevet adspurgt.

24 kvinder oplyste, at de i løbet af det seneste år, har været udsat for fuldbyrdet voldtægt, og 123 oplyser, at de har været udsat for voldtægtsforsøg.

Det er kun to af voldtægterne, der er blevet anmeldt til politiet, skriver Politiken.

Næstforkvinde Marie Sihm håber, at de danske kvindelige soldaters beretninger og konklusionerne af den norske undersøgelse, vil give anledning til en undersøgelse i det danske forsvar.

Og det er heller ikke noget, som forsvarschef Bjørn Bisserup afviser: